IM-2

IM-2 jeb Intuitive Machines 2, saukts arī par Athena, bija ASV uzņēmuma Intuitive Machines Nova-C sērijas Mēness nolaižamais aparāts. Tam uz Mēness virsmas bija jānogādā kravas (2 iekārtas pēc Nacionālās aeronautikas un kosmosa administrācijas (NASA) pasūtījuma Commercial Lunar Payload Services programmā un 3 komerckravas). Kosmiskais aparāts tika palaists 2025. gada 27. februārī. Nolaišanās Mēness dienvidu polārajā apgabalā notika 6. martā, bet nolaižamais aparāts apgāzās, un tā saules baterijas nespēja saražot pietiekami daudz enerģijas. 7. martā Intuitive Machines atzina, ka misija ir beigusies.

 Derīgā krava 
NASA uz nolaižamā aparāta izvietoja divas kravas, kuru kopējā masa bija 39 kg, par to samaksājot 62 miljonus ASV dolāru:
 PRIME-1 (Polar Resources Ice Mining Experiment 1) — Mēness grunts urbšanas eksperiments. Tas sastāv no diviem instrumentiem ar kopējo masu aptuveni 40 kg:
 TRIDENT (The Regolith and Ice Drill for Exploring New Terrain) — iekārta, ar ko var urbt līdz pat trīs metru dziļumā, iegūstot Mēness regolītu vai ledu. Instruments var urbt vairākos segmentos, pēc katra dziļuma palielinājuma apstājoties un izvelkot urbi, lai noglabātu iegūtos paraugus uz virsmas.
 MSolo (Mass Spectrometer observing lunar operations) — ar šo kosmiskajam lidojumam pārveidoto komerciāli pieejamo masas spektrometru novērtēs ūdens un citu ķīmisko savienojumu klātbūtni urbumu serdēs; tiks analizēti grunts paraugi no dažādiem dziļumiem.
 LRA (Laser Retroreflector Array) — astoņi atstarotāji, kas izvietoti uz sfēriska segmenta, kurus var izmantot, lai noteiktu precīzu nolaižamā aparāta atrašanās vietu no Mēness orbītas; LRA diametrs ir 5,1 cm, un tā masa ir 20 g; to izgatavoja Godarda Kosmosa lidojumu centrs; LRA bija izvietots arī IM-1 misijā.

Vairākas kravas uzstādīja komerciāli pasūtītāji:
 MiniPIX TPX3 SPACE — krava, kas paredzēta, lai uzraudzītu radiācijas lauku uz Mēness un palīdzētu saprast, kā pasargāt apkalpi un aprīkojumu no kosmiskā starojuma negatīvās ietekmes. To nodrošina Čehijas uzņēmums ADVACAM, un tā ir pirmā Čehijas derīgā krava, ko plānots nogādāt uz Mēness virsmas.
 Micro-Nova (μNova) — lēkājošs mobilis, kam paredzēts pētīt vairākus grūti sasniedzamus apgabalus, piemēram, dziļus krāterus uz Mēness virsmas. Tas kontrolēti iedarbinās hidrazīna dzinējus, lai pārnestu sevi īsos attālumos. Tas spēj nogādāt 1 kg kravu vairāk nekā 25 kilometru attālumā.
 MAPP (Mobile Autonomous Prospecting Platform) — mobilis, kas vāks Mēness paraugus NASA vajadzībām saskaņā ar līgumu, kura vērtība ir tikai 1 ASV dolārs, kas simbolizē jaunu stimulu topošajai komerciālajai kosmosa nozarei piekļūt resursiem kosmosā. MAPP masa ir 5—10 kg, derīgās kravas masa — līdz 15 kg, bet maksimālais ātrums — 10 cm/s. Savā vairāku dienu braucienā rovers autonomi kartēs Mēness virsmu, uzņems stereo attēlus un termālos datus, kā arī pārbaudīs Mēness regolīta paraugus īpašā tvertnē, kas piestiprināta pie tā riteņiem. Paraugu fotogrāfijas un citi dati tiks pārraidīti, izmantojot radioiekārtas un antenas, lai sazinātos ar nolaižamo aparātu. MAPP uzņems 3D attēlus un ierakstīs video, izmantojot MIT izstrādāto RESOURCE kameru. MAPP izstrādāja kosmosa tehnoloģiju uzņēmums Lunar Outpost sadarbībā ar Nokia Bell Labs, Quantum Aerospace un Intuitive Machines.
 AstroAnt — sērkociņu kastītes izmēra miniatūrs mobilis, kam paredzēts pārvietoties pa MAPP jumtu, lai veiktu bezkontakta temperatūras mērījumus. To izstrādāja MIT.
 LSCS (Lunar Surface Communications System) — iekārta, kas demonstrētu 4G mobilā savienojuma iespējas. Uz nolaižamā moduļa klāja atrodas Nokia aprīkojums, kas veido savienojumus ar MAPP un Micro-Nova. Šis 4G/LTE tīkls nodrošina lielāku joslas platumu nekā parastākās ultraaugstfrekvenču sistēmas, ko parasti izmanto sakariem kosmosā. Aparatūra veidota sadarbībā ar Nokia Bell Labs un NASA.
 Yaoki — mobilis ar masu 498 g. To veidoja Japānas uzņēmums Dymon.

 Lidojuma gaita 
IM-2 tika palaists  00:16 UTC ar nesējraķeti Falcon 9 Block 5 no Kenedija Kosmosa centra starta laukuma LC-39A. Tam kā sekundārā krava tika palaista arī Mēness orbitālais aparāts Lunar Trailblazer, eksperimentāla asteroīda zonde Odin un orbitālais velkonis Chimera GEO-1.

6. martā 17:28:50 UTC IM-2 nosēdās uz Mēness virsmas. Trīs minūtes pirms nosēšanās sākās fāze, kad Mēness putekļu dūmaka neļāva aparāta lāzeriem un tālmērītājiem palīdzēt kosmosa kuģim orientēties, kā arī bloķēja radio signālus. Pēc sakaru atjaunošanas tika apstiprināts, ka Athena ir nosēdies un ražo enerģiju, taču viena no divām radioantenām neuztvēra signālu. Intuitive Machines komanda nolaižamajā aparātā bija ieviesusi enerģijas taupīšanas "drošu režīmu" sliktākā scenārija gadījumā, ja modulis apgāztos, kā tas bija noticis ar IM-1. Pēc 38 minūšu darba ar problēmu novēršanu Intuitive Machines komanda konstatēja, ka Athena neražo pietiekami daudz enerģijas.

6. martā 21:00 UTC NASA un Intuitive Machines rīkoja preses konferenci par M-2 statusu. Tajā Intuitive Machines izpilddirektors Stīvs Altemuss paziņoja, ka Athena nav "pareizā pozīcijā" (tas nozīmē, ka saules paneļi nav vērsti pret Sauli), bet tā ir sākusi veikt zinātniskus eksperimentus, tikai ar ierobežotu jaudu enerģijas trūkuma dēļ.

Pēdējais signāls no IM-2 tika saņemts 7. martā 06:15 UTC.
7. martā Intuitive Machines paziņoja, ka lejupielādētie attēli apstiprina, ka Athena atrodas uz sāniem krāterī, aptuveni 250 m attālumā no paredzētās nolaišanās vietas. Uzņēmums rakstīja: "Ņemot vērā Saules virzienu, saules paneļu orientāciju un ārkārtīgi zemo temperatūru krāterī, Intuitive Machines neparedz, ka Athena varēs uzlādēties. Misija ir noslēgusies, un komandas turpina izvērtēt misijas laikā savāktos datus."

 Atsauces 

 Ārējās saites 
 IM-1 MISSION Intuitive Machines 
 Nova-C IM-2 (PRIME 1, CLPS 3, Athena) Gunter Dirk Krebs 

Kategorija:ASV kosmiskie aparāti
Kategorija:Mēness zondes